b'\n_START_ARTICLE_\nAfrodita\n_START_PARAGRAPH_\nAfrodita je v gr\xc5\xa1ki mitologiji boginja ljubezni, lepote, spolnega po\xc5\xbeelenja in za\xc5\xa1\xc4\x8ditnica zaljubljencev. Velja za najlep\xc5\xa1o boginjo. V rimski mitologiji ji ustreza Venera v egip\xc4\x8danski pa Hathor. Ima pridevek\xc2\xa0\xc2\xbbrojena v morski peni\xc2\xab._NEWLINE_Po Heisodu je h\xc4\x8di Urana. Temu je njegov sin Kronos (o\xc4\x8de Zevsa) odrezal spolne organe in jih vrgel v morje. Seme se je pome\xc5\xa1alo z morjem in morje se je spenilo. V tej peni je nastala Afrodita, ki je na Cipru stopila na kopno, zaradi tega je bil eden glavnih centrov \xc4\x8da\xc5\xa1\xc4\x8denja Afrodite v Paphoso na Cipru. Obstajajo tudi drugi miti o rojstvu Afrodite. Po Homerju je h\xc4\x8di Zeusa in Dione, drugi\xc2\xa0\xc2\xbbporo\xc4\x8dajo\xc2\xab\xc2\xa0da je bila rojena v \xc5\xa1koljki._NEWLINE_Poro\xc4\x8dena je bila s Hefajstom, bogom kova\xc5\xa1tva in ognja, ki pa ga je stalno varala z nesmrtniki in smrtniki. Med zabavo z Aresom (Hefajst ju je presenetil, ujel v mre\xc5\xbeo in pokazal vsem bogovom) je bil spo\xc4\x8det Eros._NEWLINE_Afrodita je ljubila tudi smrtnika - lepega mladeni\xc4\x8da Adonisa. Venomer ga je v skrbi zanj prigovarjala naj ne hodi na lov, vendar je ni ubogal. Ljubosumni Ares je nad Adonisa na lovu poslal merjasca, ki ga je nato raztrgal. \xc5\xbdalostna Afrodita se je odpravila iskat truplo in ko je tavala med bodi\xc4\x8dastim grmi\xc4\x8devjem, se je zbodla in iz kapelj krvi, ki so padle na zemljo, so zrasle \xc4\x8dudovite ro\xc5\xbee. Afrodita je prosila Zevsa, naj o\xc5\xbeivi Adonisa. V tem \xc4\x8dasu pa si je Adonisa za\xc5\xbeelela tudi Persefona. Zevs je o\xc5\xbeivil mladeni\xc4\x8da in dolo\xc4\x8dil, da naj pol leta prebije pri Persefoni in pol leta pri Afroditi. To pripovedko so si razlagali kot simbol prebujanja in odmiranja v naravi (letni \xc4\x8dasi)._NEWLINE_Na lepotnem tekmovanju treh boginj Here, Atene in Afrodite, na katerem je o zmagovalki odlo\xc4\x8dal Trojanec Paris je zmagala Afrodita. S to odlo\xc4\x8ditvijo si je Paris nakopal sovra\xc5\xa1tvo Here in Atene, ki je najbolj pri\xc5\xa1lo do izraza v trojanski vojni.'